11. Patrons
| Capítol 7. Dibuix amb el GIMP |

## 11. Patrons

Un patró és una imatge, normalment petita, usada per a omplir regions amb rajoles, és a dir, situant còpies del patró les unes al costat de les altres, com un mosaic de ceràmica. Es diu que un patró és enrajolable si les còpies poden ajuntar-se sense crear unions òbvies. No tots els patrons són enrajolables, però els enrajolables són millors per a molts propòsits. (Una textura, és el mateix que un patró.)

Figura 7.27. Ús del patró

Tres formes d'usar el patró «Lleopard»: omplint una selecció, pintant amb l'eina de clonatge, i traçant una selecció el·líptica amb un patró.

En el GIMP, els patrons tenen tres usos principals:

- Amb l'eina Cubell de pintura, podeu triar omplir una regió amb un patró en lloc de fer-ho amb un color sòlid.

  Figura 7.28. La casella marcada per a usar un patró

  La casella per a omplir amb un patró està marcada i un clic sobre el patró mostra tots els patrons en mode de quadrícula.

- Amb l'eina de Clona, podeu pintar amb un patró, amb una gran varietat de formes de pinzell.

- Quan es traça un camí o una selecció, podeu fer-ho amb un patró en lloc de fer-ho amb un color sòlid. També podeu usar l'eina de clonatge si voleu traçar la selecció amb una eina de pintura.

| Suggeriment
Nota: els patrons no necessiten ser opacs. Si ompliu o pinteu usant un patró amb àrees translúcides o transparents, els continguts previs de l'àrea es mostraran per darrere. Aquesta és una de les moltes maneres de fer «superposicions» en el GIMP.

Quan instal·leu el GIMP, ve assortit amb unes quantes dotzenes de patrons, que semblen triats més o menys aleatòriament. També podeu afegir patrons nous, creant-los o baixant-los dels nombrosos llocs disponibles en línia.

El patró actiu del GIMP, usat en la majoria d'operacions relacionades amb els patrons, es mostra a l'àrea Pinzell/Patró/Degradat de la caixa d'eines. Fent clic sobre el símbol de patró apareix el diàleg de patrons, que us permet seleccionar un patró diferent. També podeu accedir a aquest diàleg a través del menú, o encastant-lo, i amb això hi serà sempre present.

Per a afegir un nou patró a la col·lecció, i que així es mostri en el diàleg de patrons, cal desar-lo en un format que el GIMP pugui utilitzar, en una carpeta inclosa en el camí de cerca de patrons del GIMP. Es poden usar molts formats de fitxer per als patrons:

PAT

  El format `.pat` s'usa per a patrons creats específicament pel GIMP. Podeu convertir qualsevol imatge en un fitxer `.pat`, obrint-lo en el GIMP i desant-lo en un fitxer amb un nom que acabi en `.pat`.

  | Atenció
  No s'han de confondre els fitxers `.pat` creats amb el GIMP amb els creats per altres programes (per exemple Photoshop); al capdavall, `.pat` és una part d'un nom (arbitrari) de fitxer. (No obstant això, el GIMP sí que admet els fitxers `.pat` d'algunes versions de Photoshop.)

PNG, JPEG, BMP, GIF, TIFF

  Des del GIMP 2.2 podeu usar fitxers `.png`, `.jpg`, `.bmp`, `.gif` o `.tiff` com a patrons.

Per a fer que un patró estigui disponible, situeu-lo en una de les carpetes en el camí de cerca de patrons del GIMP. Per defecte, aquest camí inclou dues carpetes, el directori `patterns` del sistema, que no hauríeu d'usar o alterar, i la carpeta `patterns` en el vostre directori personal del GIMP. Podeu afegir carpetes noves en el camí de cerca de patrons usant la pàgina carpetes de patrons del diàleg de preferències. Qualsevol fitxer PAT (o, en el GIMP 2.2, algun altre dels formats acceptats) inclòs en el camí de cerca de patrons apareixerà en el diàleg de patrons la pròxima vegada que inicieu el GIMP.

Hi ha innombrables maneres de crear patrons interessants en el GIMP, usant la gran varietat d'eines i filtres, particularment els filtres de renderització. Podeu trobar tutorials sobre això en diverses ubicacions, inclosa la pàgina principal del GIMP [El GIMP]. Alguns dels filtres tenen opcions que permeten fer els resultats enrajolables. També podeu consultar Secció 3.9, «Difuminat enrajolat»; aquest filtre us permet difuminar les vores d'una imatge de manera que es faci un enllosat més suau.

Figura 7.29. Exemples de scripts de patró

Exemples de patrons creats usant sis dels Script-Fus de patrons que vénen amb el GIMP. S'ha usat la configuració predeterminada per a tot excepte per a la mida. (D'esquerra a dreta: Canonades 3D; Camuflatge; Aplana; Mapa de relleu I; Mapa de relleu II; Remolí).

Podeu trobar interessant una sèrie de scripts de generació de patrons que vénen amb el GIMP, els podeu trobar en la barra de menú Fitxer → Crea → Patrons. Cada un crea una imatge nova farcida amb un tipus particular de patró: apareix un diàleg que us permet seleccionar paràmetres per a controlar els detalls de l'aparença. Alguns d'aquests patrons són molt útils per a tallar i enganxar; uns altres serveixen millor com a mapes de relleu.

Figura 7.30. Com crear patrons nous

10. Degradats |  | 12. Paletes

Report an error in the bug tracker