3. Què passa amb el vostre informe d'error després de presentar-lo?
| Apèndix B. Informa errors i sol·licita millores |

## 3. Què passa amb el vostre informe d'error després de presentar-lo?

En qualsevol moment després de presentar-lo, un informe d'error té un «Estat» que descriu com s'està gestionant actualment. Vet aquí els valors possibles d'estat i el que signifiquen:

Unconfirmed (Sense confirmar)

  Aquest és l'estat inicial d'un informe d'error, des del moment en què es presenta fins que un dels mantenidors el llegeix i decideix si realment és un informe d'error vàlid. A vegades els mantenidors no estan segurs i mentrestant deixen l'estat com a «Unconfirmed». En el pitjor dels casos, un informe d'error pot romandre sense confirmar durant un any o més, però es considera una cosa indesitjable i no passa sovint.

New (Nou)

  Això significa que l'informe d'error l'ha llegit un dels mantenidors i, de moment almenys, es considera vàlid. No significa necessàriament que s'hi hagi de fer alguna cosa immediatament: alguns informes d'error, especialment les sol·licituds de millora, poden ser perfectament vàlids i, així i tot, pot passar molt de temps abans que algú pugui ocupar-se'n. Molts errors, per altra banda, s'arreglen al cap d'hores de la notificació.

Assigned (Assignat)

  Això significa que algú ha acceptat treballar en l'error. Aquest món és el que és, i això no vol dir que aquesta persona s’hi posi a treballar immediatament; per això, a efectes pràctics, aquest estat és gairebé el mateix que «New».

Reopened (Reobert)

  Això significa que l'informe d'error en algun moment es va considerar resolt pels mantenidors, però una informació nova els va fer canviar d'opinió. El més probable és que la correcció era imperfecte i no va funcionar.

Needinfo (Necessitat d'informació)

  Això és un estat al qual hauríeu de prestar una atenció particular. Significa que no heu proporcionat prou informació en el vostre informe d'error perquè s'hi pugui fer res. En la majoria dels casos, no es farà res fins que no proporcioneu informació addicional (afegint-hi un comentari). Si passa molt de temps sense cap entrada vostra, l'informe d'error es resoldrà finalment com a «Incomplete».

Resolved (Resolt)

  Això vol dir que els mantenidors creuen que han resolt l'informe d'error. Si no hi esteu d'acord, podeu reobrir-lo, però com que no podeu forçar ningú a treballar en un error, hauríeu de tenir una bona raó per a fer això. Els errors es poden resoldre de diverses maneres:

  Fixed (Arreglat)

    L'error es considera vàlid i el GIMP s'ha modificat per tal d’arreglar el problema.

  Wontfix (No es vol arreglar)

    Els mantenidors estan d'acord que l'informe d'error és vàlid, però requeriria molt d'esforç arreglar-ho en relació amb la seva importància, de manera que no val la pena.

  Duplicate (Duplicat)

    Això significa que algú més ja ha informat del mateix error. Si veieu aquesta resolució, també veureu un enllaç a l'informe d'error anterior, que sovint us donarà molta informació útil.

  Notabug (No és un error)

    Pot semblar-vos un error (i pot haver-hi molta gent que hi estigui d'acord), però el programa funciona de la manera en què es va dissenyar i els desenvolupadors no ho volen canviar.

  NotGnome (No Gnome)

    L'informe d'error és vàlid, però no es pot resoldre canviant el GIMP. Els problemes amb els sistemes operatius, gestors de finestres o biblioteques de les quals depèn el GIMP sovint donen aquesta resolució. A vegades, el pas més apropiat és presentar un informe d'error per al programari que en realitat falla.

  Incomplete (Incomplet)

    L'informe d'error no conté prou informació per a fer-hi res, i l'informador no respon a les sol·licituds de més informació. Generalment, un informe d'error estarà obert almenys un mes o dos abans que es resolgui d'aquesta manera.

  Invalid (No vàlid)

    Alguna cosa està malament en la forma de l'informe d'error: el més comú és que l'informador accidentalment ha enviat el mateix informe d'error diverses vegades. (Això pot passar fàcilment per error amb alguns navegadors web.) Els informes d'error que descriuen incorrectament com es comporta el programa poden també resoldre's com a no vàlids.

  | Nota
  Si no esteu d'acord amb la resolució d'un informe d'error, sempre podeu afegir-hi els vostres comentaris. Qualsevol comentari afegit a un informe d'error, resolt o no, provoca l'enviament d'un correu a la llista de correu del GIMP Bugzilla, de manera que almenys ho veuran els mantenidors. Això, per descomptat, no significa que necessàriament responguin.

2. Enviament d'informes d'error |  | Apèndix C. Com contribuir?

Report an error in the bug tracker